### Beslutningstema

Det skal i denne sag besluttes, om vindmølleprojektet Visby/Borg (VE2022, projekt 5B) må tilføje yderligere én vindmølle til deres projekt.

### Historik

Projektet er politisk prioriteret i 2022 efter ansøgning i december 2021.

Projektet har fra prioriteringen i 2022 indeholdt i alt 9 vindmøller, hvorefter det blev reduceret til 8 vindmøller.

Udviklerne har i forbindelse med afrapporteringen i september 2024 gjort opmærksom på, at de ønsker at dele projektet i to projekter, hvor Nordic Energi Advice i dag har de 2 østlige vindmøller og NRGi har de 6 vestlige vindmøller.

Udvalget godkendte på møde den 3. oktober 2024 en opdeling af projektet med følgende beslutning;

Indstillingen godkendt idet præmisser i den oprindelige ansøgning fastholdes.
Forvaltningen skal i den videre planproces sikre, at de to planprocesser styrer efter helheden i den samlede ansøgning.

### Sagsfremstilling

Nordic Energy Advice har nu fremsat et ønske om at udvide projektet til at rumme den 9. vindmølle igen.

For at afstandskrav til beboelse kan overholdes, har det været nødvendigt at lave et lille knæk på linjen (0,6 graders afvigelse), hvis man flugter med NRGi's 6 vindmøller samt tilføje en øget afstand mellem vindmøllerne (ekstra 40 meter), også i forhold til NRGi's 6 vindmøller.

Den indbyrdes afstand mellem NRG's vindmøller er ca. 400 meter, hvor der for Nordic Energy Advice's vindmøller er tale om ca. 440 meter.

På baggrund af fremlagte 3d model og skitseret på vedhæftede billede vurderer forvaltningen, at knækket vil være svært eller næsten umuligt opfatteligt i landskabet, samt at projektgrænsen mellem Nordic Energy Advices og NRGi's projekt, gennemskæres af [adresse], hvilket giver et naturligt skel i landskabet, mellem de to projekter.

Det er vurderingen, at de to projekter fortsat vil være at opfatte som et samlet projekt, såfremt de begge opnår byggetilladelse.

Det er derudover vurderet at Nordic Energy Advices projekt, såfremt den 3. vindmølle godkendes, kan opfattes som et let genkendeligt mønster og dermed opfylde krav, jf. "Vejledning om planlægning for og tilladelse til opstilling af vindmøller". Dermed kan projektet ved godkendelse realiseres uden krav om, at NRGi's projekt realiseres.

### Lovgrundlag

Vej nr. 9317 af 26/01/2022 "Vejledning om planlægning for og tilladelse til opstilling af vindmøller"

### Indstilling Fagchefen for Klima, Plan og Udvikling indstiller,

at projektændringen godkendes som skitseret, idet det forventes, at præmisserne i den oprindelige ansøgning fortsat er gældende som samlet for begge projekter.

### Beslutning

Der gives afslag på projektændringen, idet det vurderes, at ændringen er for omfattende i forhold til det oprindelige projekt. Der henvises til en kommende ansøgningsrunde.